CELEX: 32018D0874
Language: hr
Date: 2018-06-14 00:00:00
Title: Provedbena odluka Komisije (EU) 2018/874 оd 14. lipnja 2018. kojom se utvrđuje da privremena obustava povlaštenih carina utvrđena na temelju članka 15. Uredbe (EU) br. 20/2013 Europskog parlamenta i Vijeća nije primjerena za uvoz banana podrijetlom iz Nikaragve

15.6.2018   
            
            
               HR
            
            
               Službeni list Europske unije
            
            
               L 152/58
            
         PROVEDBENA ODLUKA KOMISIJE (EU) 2018/874
   оd 14. lipnja 2018.
   kojom se utvrđuje da privremena obustava povlaštenih carina utvrđena na temelju članka 15. Uredbe (EU) br. 20/2013 Europskog parlamenta i Vijeća nije primjerena za uvoz banana podrijetlom iz Nikaragve
   EUROPSKA KOMISIJA,
   uzimajući u obzir Ugovor o Europskoj uniji i Ugovor o funkcioniranju Europske unije,
   uzimajući u obzir Uredbu (EU) br. 20/2013 Europskog parlamenta i Vijeća od 15. siječnja 2013. o primjeni bilateralne zaštitne klauzule i mehanizma stabilizacije za banane iz Sporazuma o pridruživanju između Europske unije i njezinih država članica, s jedne strane, i Središnje Amerike, s druge strane (1), a posebno njezin članak 15. stavak 2.,
   budući da:
   
               (1)
            
            
               Mehanizam stabilizacije za banane uveden je Sporazumom o pridruživanju između Europske unije i njezinih država članica, s jedne strane, i Središnje Amerike, s druge strane (2) („Sporazum”), koji se na zemlje Središnje Amerike privremeno počeo primjenjivati tijekom 2013., a na samu Nikaragvu 1. kolovoza 2013.
            
         
               (2)
            
            
               U skladu s tim mehanizmom stabilizacije, kako je proveden Uredbom (EU) br. 20/2013, ako se premaši utvrđeni granični obujam za uvoz svježih banana (tarifni broj 0803 00 19kombinirane nomenklature Europske unije od 1. siječnja 2012.) iz jedne od predmetnih zemalja, Komisija može provedbenim aktom, koji se donosi u skladu s hitnim postupkom iz članka 14. stavka 4. Uredbe (EU) br. 20/2013, obustaviti povlaštenu carinu koja se primjenjuje na uvoz svježih banana iz te zemlje ili utvrditi da takva obustava nije primjerena.
            
         
               (3)
            
            
               Uvoz u Uniju svježih banana podrijetlom iz Nikaragve premašio je 10. travnja 2018. prag od 14 000 tona utvrđen Sporazumom.
            
         
               (4)
            
            
               U tom je kontekstu, u skladu s člankom 15. stavkom 3. Uredbe (EU) br. 20/2013, Komisija uzela u obzir učinak predmetnog uvoza na stanje tržišta Unije za banane kako bi odlučila treba li se povlaštena carina obustaviti. Komisija je u tu svrhu razmotrila učinak predmetnog uvoza na razinu cijene u Uniji, razvoj uvoza iz drugih izvora te ukupnu stabilnost tržišta Unije za svježe banane.
            
         
               (5)
            
            
               U trenutku kad je premašio prag za 2018. uvoz svježih banana iz Nikaragve činio je samo 1,2 % uvoza u Uniju svježih banana na koje se primjenjuje mehanizam stabilizacije za banane. Nadalje, uvoz iz Nikaragve čini 1,0 % ukupnog uvoza svježih banana u Uniju.
            
         
               (6)
            
            
               Uvoz iz velikih zemalja izvoznica s kojima je Unija također sklopila sporazum o slobodnoj trgovini, prije svega Kolumbije, Ekvadora i Kostarike, iznosio je 17,8 %, 23,4 %, odnosno 22,2 % njihovih pragova. „Neiskorištene” količine u okviru mehanizma stabilizacije (približno 4,8 milijuna tona) znatno su više od ukupnog dosadašnjeg uvoza iz Nikaragve (14 787 tona).
            
         
               (7)
            
            
               Uvozna cijena iz Nikaragve tijekom prva dva mjeseca 2018. u prosjeku je iznosila 488 EUR/tona, što je za 26 % manje od prosječnih cijena ostalog uvoza svježih banana u Uniju.
            
         
               (8)
            
            
               Unatoč niskim cijenama banana uvezenih iz Nikaragve, na tržištu Unije u ožujku 2018. nije zabilježeno smanjenje prosječne veleprodajne cijene banana koja je ostala visoka. Prosječna veleprodajna cijena banana (svih podrijetla) u ožujku 2018. iznosila je 1 094 EUR/tona, što je za 11 % više od prosječne cijene u ožujku 2017. koja je iznosila 977 EUR/tona. K tome, prosječna veleprodajna cijena banana proizvedenih u Uniji u ožujku 2018. iznosila 1 006 EUR/tona, što je usporedivo s razinom u ožujku 2017. koja je iznosila 996 EUR/tona.
            
         
               (9)
            
            
               Stoga u ovoj fazi nema naznaka da se uvozom svježih banana iz Nikaragve iznad utvrđenoga godišnjega graničnog obujma uvoza narušila stabilnost tržišta Unije niti da je to imalo znatniji utjecaj na položaj proizvođača u Uniji.
            
         
               (10)
            
            
               Nadalje, u travnju 2018. nije bilo naznaka ozbiljnog narušavanja ili mogućeg ozbiljnog narušavanja gospodarskog stanja u najudaljenijim regijama Unije.
            
         
               (11)
            
            
               Stoga se obustava povlaštenih carina na uvoz banana podrijetlom iz Nikaragve u ovoj fazi ne čini primjerenom.
            
         
               (12)
            
            
               Treba podsjetiti na to da je u 2017. uvoz iz Nikaragve premašio prag 2. svibnja te da je do kraja te godine dosegnuo razinu od 50 000 tona. Međutim, Komisija je u svojoj naknadnoj analizi zaključila da ni taj uvoz ni drugi uvoz iz zemalja na koje se primjenjuje mehanizam stabilizacije nisu uzrokovali poremećaje na tržištu Unije.
            
         
               (13)
            
            
               Budući da je godišnji granični obujam premašen već u travnju i iako je ukupan uvoz iz Nikaragve na tržište Unije nizak, Komisija će nastaviti pratiti stanje u tom pogledu i, ako bude potrebno, može donijeti mjere,
            
         DONIJELA JE OVU ODLUKU:
   Članak 1.
   Privremena obustava povlaštenih carina na uvoz svježih banana razvrstanih u tarifni broj 0803 00 19 kombinirane nomenklature Europske unije i podrijetlom iz Nikaragve nije primjerena.
   Članak 2.
   Ova Odluka stupa na snagu na dan objave u Službenom listu Europske unije.
   
      Sastavljeno u Bruxellesu 14. lipnja 2018.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 17, 19.1.2013., str. 13.
   
   
      (2)  SL L 346, 15.12.2012., str. 1.